Jarida la lugha yetu - Agosti 2021
Language: Swahili | Genre: Magazine

Jarida la Lugha Yetu 
Agosti 2021 
Jarida la Lugha Yetu
 
TAIFA LINAWATEGEMEA BAKITA ILI LUGHA YA  KISWAHILI IKUE - BASHUNGWA 
Waziri wa Habari, Utamaduni, Sanaa  na Michezo Mhe. Innocent Bashungwa  amesema kuwa Baraza la Kiswahili la Taifa  (BAKITA) sasa lina nguvu mpya na uhitaji  mkubwa kwa sababu lugha ya Kiswahili  inazidi kukua na kuenea kwa kasi duniani  kote. 

 Aliyasema hayo hivi karibuni alipofanya  ziara katika Taasisi hiyo kwa ajili ya kuangalia  jinsi walivyojipanga kutekeleza bajeti mpya  ya mwaka 2021/22 pamoja na mikakati ya  Baraza hilo katika kukuza Kiswahili. 
  Taifa linawategemea ninyi ili lugha ya  Kiswahili ikue, Watanzania mnajua kuwa  uhitaji wa Kiswahili unavyokuwa kwa kasi,  mko taasisi ambayo ina kesho nzuri na  yenye matumaini, alisema Bashungwa. 
Aidha, aliongeza kusema kuwa alipita  BAKITA kijiridhisha na namna walivyojipanga  kuhakikisha ukuaji wa Kiswahili duniani  unaendana mipango mikakati madhubuti na  kutoa mwezi mmoja kuwasilisha mkakati wa  kukuza Kiswahili kupitia Balozi za Tanzania  duniani kote. 
 Mkakati wa kukuza Kiswahili utaanza na  balozi ambazo ziko kwenye nchi zenye  uhitaji mkubwa, mkakati huo utaletwa  kwangu kufikia mwezi wa nane mwishoni  kwa maelekezo zaidi, lakini kabla ya hapo  nitakuwa nimekwisha kutana na waziri  mwenzangu, Waziri wa Mambo ya Nje  na Ushirikiano wa Kimataifa kuangalia  namna ambavyo tutajipanga kama Serikali  kuhakikisha huo mpango mkakati wa  kukuza Kiswahili hasa hasa kwenye nchi  ambazo zina uhitaji mkubwa unatekelezwa  vizuri. 
 Kwa upande wake Kaimu Katibu Mtendaji  wa BAKITA, Consolata Mushi alisema  kuwa Baraza linaendelea na utekelezaji wa  majukumu yaliyopangwa ambapo katika  kipindi cha mwaka wa fedha wa 2021/22,  Baraza litaendelea na usanifishaji wa Istilahi  za benki na Istilahi mseto, usanifishaji wa  Istilahi za sheria, kuendelea na utomeshaji  wa vidahizo vya kamusi ya sheria ikiwa  ni pamoja na ukamilishaji wa uandishi na  uchapishaji wa Kamusi ya Sheria. 

BARAZA LA KISWAHILI LA TAIFA KUANZISHA  PROGRAMU MAALUMU YA KUFUNDISHA KISWAHILI  
Kaimu Katibu Mtendaji wa Baraza la Kiswahili  la Taifa, Consolata Mushi amesema kuwa  Baraza hilo litaanza kufundisha Kiswahili kwa  njia ya mtandao kupitia programu maalumu ya  Swahili Prime katika kipindi cha mwaka wa  fedha wa 2021/22. 
Aliyasema hayo mbele ya Waziri wa Habari,  Utamaduni, Sanaa na Michezo wakati  akiwasilisha Mpango wa Utekelezaji wa hoja  zilizojitokeza Bungeni na kuwasilishwa na  Kamati ya Kudumu ya Bunge ya Huduma na  Maendeleo ya Jamii wakati wa kujadili bajeti ya  wizara hiyo kwa kipindi cha mwaka wa fedha  2021/22. 

Akizungumzia hoja ya kufanikisha ubidhaishaji  wa lugha ya Kiswahili, Mushi alisema kuwa  BAKITA litaendelea na mazungumzo na  Balozi za Msumbiji, Ethiopia na China kuhusu  kufungua vituo vya kufundisha Kiswahili kwa  wageni katika nchi hizo ikiwa ni pamoja na  kupeleka wataalamu kuhudumu katika vituo  hivyo ambavyo pia vitafanya kazi kama Dawati  la Kiswahili. 
Kuhusu suala la kuunganisha Kiswahili na  utalii, alibainisha kwamba BAKITA limejipanga  kutumia kituo chake cha kufundisha Kiswahili  kwa wageni kuandaa mada mahsusi  zinazohusu utalii ambazo zitafundishwa kwa  wageni ambao watakuwa wakifanya ziara  katika vituo vya utalii vilivyopo nchini. 



    BAKITA KANUNUA VIFAA VYA KISASA VYA UKALIMANI 
 Baraza la Kiswahili la Taifa (BAKITA), limenunua vifaa vya kisasa vya ukalimani ikiwa  ni utekelezaji wa mkakati wa kuzalisha wakalimani wengi zaidi watakaokidhi mahitaji ya  ndani na nje ya nchi. 
Akizungumza hivi karibuni, Kaimu Katibu Mtendaji wa BAKITA, Consolata Mushi alisema  kuwa vifaa hivyo vina thamani ya shilingi za Kitanzania zaidi ya milioni 137. Alivitaja baadhi  ya vifaa hivyo kuwa ni vipaza sauti, visikizi, seva, mashine ya ukalimani, miksa na mikrofoni  za mezani. 
 Uwepo wa vifaa hivyo utalifanya Baraza kuendesha mafunzo kwa wakalimani 50 kwa  lengo la kupata wataalamu wazuri wa ukalimani katika lugha za Kiingereza, Kiarabu,  Kireno, na Kifaransa kwenda na kutoka Kiswahili. 
Aidha, Baraza litafanya upekuzi wa kubaini watu wenye ujuzi wa lugha mbalimbali ambao  watapatiwa mafunzo ya msasa, mbinu na maadili ya ukalimani. 
 Katika kuhakikisha uwepo wa wakalimani mahiri, Baraza limepanga kuendesha zoezi la  kupima kiwango cha ujuzi wa ukalimani cha wakalimani waliotathminiwa na kuwaingiza  katika kanzidata ya utaalamu wa ukalimani. 
WAKALIMANI JITOKEZENI KUPATA MAFUNZO  BAKITA- MUSHI 
 Kaimu Katibu Mtendaji wa Baraza la  Kiswahili la Taifa, Consolata Mushi  ametoa wito kwa wakalimani hapa nchini  kujitokeza kwa ajili ya kupatiwa mafunzo  ya kuwapima uwezo wa ukalimani  ambapo watakaothibitika kuwa na ubora  watasajiliwa katika kanzidata. 
Aliyasema hayo wakati wa uzinduzi wa  vifaa vya kisasa vya ukalimani ambapo  mgeni rasmi alikuwa ni Waziri wa Habari,  Utamaduni , Sanaa na Michezo Mhe.  Innocent Bashungwa. 
  Wakalimani watakaothibitika kuwa na  ubora watasajiliwa katika kanzidata ili  Serikali na taasisi zake, asasi zisizo  za Serikali, pamoja na watu binafsi  
Alibainisha kwamba Baraza litaruhusu  vifaa hivyo kutumiwa na vyuo vikuu  vya hapa nchini kwa ajili ya mafunzo  ya ukalimani kwa vitendo ambapo  matumizi ya vifaa hivyo yatawawezesha  wanafunzi kuimarisha uwezo wao zaidi  katika taaluma ya ukalimani kwa kufanya  mazoezi ya vitendo. 
Aidha, aliomba hamasa kwa wawakilishi  wa nchi yetu kutumia lugha ya Kiswahili  ambapo mkutano unahusika, pamoja na  
 lugha nyingine, unatumia pia lugha ya  Kiswahili.  Kwa kufanya hivyo, fursa zaidi  za ukalimani kwa Kiswahili zitaendelea  kuwapo kwa Watanzania na lugha yetu  ya Kiswahili itaendelea kukua zaidi,  
    
BARAZA LA KISWAHILI LA TAIFA LAZINDUA VIFAA  VYA UKALIMANI 
 Serikali ya Awamu ya Sita chini ya uongozi  wa Rais Samia Suluhu Hassan imenunua  vifaa vya kisasa vya kutolea mafunzo kwa  wakalimani vyenye thamani ya shilingi  milioni 187.5 kwa ajili ya kukuza lugha ya  Kiswahili. 
 Vifaa hivyo vimekabidhiwa kwa Baraza  la Kiswahili la Taifa (BAKITA), kwa ajili ya  kutoa mafunzo ya msasa na kuwasajili  wakalimani watakaotumiwa katika  mikutano mbalimbali ndani na nje ya nchi. Akizungumza katika uzinduzi wa vifaa  hivyo, Waziri wa Habari, Utamaduni, Sanaa  na Michezo, Innocent Bashungwa alisema  kuwa ununuzi wa vifaa hivyo ni utekelezaji  wa ahadi ya Serikali Bungeni 2021/22.  Serikali yetu ya Jamhuri ya Muungano wa  Tanzania, chini ya Rais wetu Mhe. Samia  Suluhu Hassan, kupitia Wizara ya Habari,  
Utamaduni, Sanaa na Michezo pamoja na mambo mengine imejipanga kutekeleza malengo yanayohusiana na lugha ya  Kiswahili yaliyomo katika ahadi za Serikali  Bungeni 2021/22 na miongoni mwa malengo  hayo yalikuwa ni kununua vifaa vya ukalimani  kwa ajili ya BAKITA, alisema Bashungwa. 
Kwa upande wake, Kaimu Katibu Mtendaji  wa BAKITA, Consolata Mushi alisema kuwa  uwepo wa vifaa hivyo ni mafanikio makubwa  hasa katika kupindi hiki ambacho Taifa  linajishughulisha na ubidhaishaji wa Kiswahili  ambapo Watanzania wenye weledi wa lugha  ya Kiswahili watawezeshwa kupata fursa  zinazotokana na lugha hii kitaifa na kimataifa. Alivitaja vifaa hivyo kuwa ni chombo maalumu  kwa ajili ya kuchagua lugha na kuzungumza,  seva, vipaza sauti, visikizi, spika, kikuza sauti  na mashine ya mkalimani.

SHAIRI LA MWEZI AGOSTI 2021-SADARUKI 
 Magonjwa siyo riziki, tusake kama tiketi, 
 Huwa yaongeza dhiki, kufanya kazi tamati, 
 Kifikishwa sadaruki, jua wewe mahututi, 
 Niombeeni jamani, kikombe kiniepuke. 
 Ukifika sadaruki, kuamka ni kamati, 
    
 Kwa maombi Tia tiki, nitoke nikiwa fiti, 
 Niombeeni jamani, kikombe kiniepuke. 
 Sishangae sadaruki, litamke kwa sauti, 
 Ni chumba ukiwa siki, na mgonjwa mahututi, 
 Wawekwa huko hutoki, vile uko hati hati, 
 Niombeeni jamani, kikombe kiniepuke.
 Wengi huko hawatoki, wanaishia maiti  

Nimeweka sadaruki, hali yangu mahututi,  Ninalala sizinduki, hata nipewe tikiti,  Wanasema niko siki, nakaribia maiti, Niombeeni jamani, kikombe kiniepuke. 
Hali huku sadaruki, baridi yake mtiti,  Maduvee hayatoki, yamekaa kikamati,  Baridi haiondoki, nashindwa toa sauti,  Niombeeni jamani, kikombe kiniepuke. 
Kufa sasa mi sitaki, napenda kuvaa suti,  Niondoke sadaruki, wodini niende keti,  Huko mambo yatatiki, ntaikimbia mairi,  Niombeeni jamani, kikombe kiniepuke. 
Sadaruki sikutaki, baridi yake mtiti,  Waganga hawaondoki, hawatulii kwa vitu,  Kelele huko sitaki, kama mashine ya noti,  Niombeeni jamani, kikombe kiniepuke. 
Japo wodini sitaki, Bora huko nitaketi,  Hatua kuisha dhiki, niende cheza kareti,  Kubakia sadaruki, ni nafuu sipati, 
Niombeeni jamani, kikombe kiniepuke. 
Walioko sadaruki, nafuu iwe ni cheti,  Sio kwenu marafiki, noomi home tuketi,  Afya iwe ni riziki, maishani muwe fiti,  Niombeeni jamani, kikombe 

kiniepuke. 
Niko hapa sadaruki, ugonjwa wangu ni nyeti,  Kuwatajia   sitaki, tasambaza kama noti,  Mjue ninayo dhiki, na chakula haipiti,  Niombeeni jamani, kikombe kiniepuke.